Hlina, Alojz, poslanec NR SR (2015-06-18):
Ďakujem, vážená pani predsedajúca. Vážený pán nový minister, prajem veľa šťastia. A pekne ste sa uviedli. To sa mi páčilo. Fakt to bolo milé, pekné gesto. To oceňujem. A teraz už poďme takto na úvod povedať, my naozaj trpíme totálnou stratou dôvery. A má to svoje logické dôvody, prečo ňou trpíme, viete. Ja, prísne vzaté, naozaj už málokomu z vás verím, nie ani osobne, ale politicky, hej, že aj ako dobre javiaci sa, niečo donesiete. Tak proste skončí sa to, ako to povedal ten Černomyrdin, nijako ináč. A priznám sa, aj ja na toto nazerám aj z tohto uhla pohľadu, čoho by ste vy teoreticky boli schopní, že vy by ste teoreticky boli schopní aj toho, že to vyvlastníte. Tu sa všetci tak tajomne tvárite. Kto to je, nevieme to. A teraz budeme vedieť, však pre tieto potreby, áno, hej, to je proste zreteľ. Potom to teda nevyjde. Ale už je tam hodený háčik. A zrazu tam bude Krtkoland. Viete to ten Rattaj ho chce robiť nejaký teraz. Toho, priznám, sa bojím, hej. Ja som si nemal čas pozrieť úplne ten zákon, nejakú reverznú poistku na to, aby to takto nedopadlo, hej. To by som hneď potom chcel ísť. A teraz aj kolega dobre povedal, že my už nerobíme teda precedens absolútny v tom, že my ideme upraviť možnosť vykúpiť súkromné vo verejnom záujme pre súkromného investora, lebo to už v zásade máme. Ja presne si nepamätám, cez čo sa to definuje, čiže my nelámeme teraz úplne koleso, hej, cizelujeme nejaké tie ustanovenia dávate tam tých 250 hektárov. Čiže my sme už precedens urobili. Ja neviem, kedy to tu bolo. Ja si to tak matne pamätám, to bolo niečo s investíciami spojené, že už vtedy sme to urobili dobre. Vtedy sme už pripustili, že je možné vo verejnom záujme vyvlastniť to aj pre súkromnú investíciu. No, prísne vzaté, v tejto krajine sa už verejným záujmom stáva všeličo. Včera tu bol pán Počiatek. Tu sedel ako vy, kukal nezaujato. A on doniesol zákon, v ktorom povedal, že je verejným záujmom vykúpiť to. No vidíte, mne stále nejde na jazyk ten slovný zvrat urbanistická koncentrácia marginalizovaných skupín obyvateľstva, ktorá pokiaľ sa vytvorí niekde, tak zahrnie sa do územného plánu obce, je vo verejnom záujme pod ňou vykúpiť pozemky, hej, aj súkromných vlastníkov, hocikoho (Hlasy z pléna.), vyvlastniť. Hovoríme o tom, že verejným záujmom pre potreby je R1, D1, D4, R7, všetko možné, to je v poriadku, už sme zlomili koleso s tým, že za určitých okolností je to možné aj v prospech súkromníka, ale tu zavádzame novú vec, že teda keď obsadíte nejaké územie, vytýčite si ho ako pionieri niekde pred 200 rokmi v Amerike kolíkmi a maringotkami, dohodnete sa s poslancami, že vám to šupnú do územného plánu, tak získate titul na vyvlastnenie. To je podľa mňa tiež hodné na zamyslenie s tým, že čo všetko už v tejto krajine môže byť verejným záujmom. Ja som, prísne vzato, konformnejší s tým, čo sa tu množí, ako s tým včerajším, poviem vám pravdu, hej, naozaj ak máme hovoriť o tom, že sme v nejakom užšom výbere na takýto typ investície. A to sú veľkí páni, ktorí keď majú peniaze, tak vedia, že majú peniaze, a vedia, ako hlboko sa vie ten, kto ich chce, pred nimi skloniť a čo všetko a kedy je to už moc. Čiže už keď sme ten precedens urobili, už by som sa toho až tak nebál, lebo ten precedens sme už urobili aj v prospech súkromnej investície, hej, čiže už teda to je. Tak potom to zrušme. Ale, hovorím, to asi je namieste pri tom prvom čítaní, bojím sa toho, čoho vy ste schopní. Ja nebudem komentovať tú investíciu. A to, čo si ja o tom myslím, vôbec nie je podstatné, hej, podstatné je, a ja sa budem naozaj úprimne tešiť, úprimne sa budem tešiť, keď sa to podarí, naozaj ja to nepotrebujem, čím horšie, tým lepšie, vôbec nie, ale pripusťme, že môže nastať aj tá situácia, nie, a ako sú nastavené tie poistky v celom tom systéme, lebo ak to má byť MH Development, to nie je žiadna Matka Tereza, veď to bolo z MH Developmentu, čo si to auto, niečo s tým autom. Tam sú iní zbojníci tiež. Viete, čiže v niečom MH Development sa mi spája s Malchárkom, to nie je liga svätých. Čiže nechcem sa nikoho dotknúť, neviem, kto je tam teraz, hej. Ale ak budú mať na ruke nejakých vyvlastnených viac ako 250 hektárov voľných, viete, to tu bude páliť, to viete, ako pálilo 60 hektárov v Ivanke. Viete, pán minister, to som tu už niekomu z vašich hovoril, keby ste prišli do Hongkongu alebo do Chicaga na neviem koľké poschodie k niekomu, kto má peniaze, a povedali by ste, máte 60 hektárov pri Bratislave, pri letisku, kde letisko dovidieť, viadukt na diaľnicu je hneď tam , môže tam robiť ľahkú stavbu, montážne haly, ten červený koberec, tak ako dali dneska prezidentovi, by vám možno aj dali, lebo by ste prišli s niečím, o čom stojí za to rozprávať sa. Viete, čo ste urobili vy, viete, čo urobili vaši v tomto? Vykšeftovali to, hej. Čiže zobrali možnosť štátu prísť s niečím, s takýmto rozvojovým typom územia. Zobrali ho. Majú to nejakí, no sused pána premiéra, ale náhoda je pes, tomu by ste neverili, to sa proste stáva, ja to nepreceňujem, len to teda refrešujem, je to tak, akurát tých 60 hektárov v Ivanke sa zmocnil sused pána premiéra. Ten sused ide tam robiť nejaké parkovisko (No však čo by sme mu nedopriali?), ale ja si myslím, že tam kľudne mohla byť veľká investícia na 60 hektárov. Čiže toho sa bojím, že, to čo ste mohli mať, púšťate. Teraz vzhľadom na to, že precedens už bol urobený, nie som až tak bojazlivý, len sa bojím toho, že by to skutočne mohlo byť ono, lebo tam sú tí ľudia, ktorí sem niečo donesú, keď do tých vyvlastnených 250 hektárov pustíte Krtkoland. Viete, proste to vieme, oni majú iný svet, hej. Čiže ak ma presvedčíte v prvom čítaní, že tie mechanizmy, tie parametre toho, aby sa to nezneužilo, sú naozaj silné, tak ja budem zvažovať tú podporu, lebo, prísne vzaté, ja som viazaný aj tým, čo povedal kolega z nášho klubu, že nebudeme to podporovať, ale vyzerá to tak, že do prvého čítania to prejde. A ja sa budem snažiť teda potom si vypýtať zelenú kartu, lebo ja naozaj by som sa tešil tomu, že sem oni prídu, ale nech sú to oni, nech tam zase nenabehne nejaká partia lúmenov, ktorí žijú len z toho, že vedia, a teraz ma napadá expresívny výraz, vybabrať s týmto štátom. Ďakujem pekne.